text: Sunde klove var på programmet
  05 maj 2014 kl. 19.14
  Klov-beskærere fra hele landet lærte om sundhed og bekæmpelse af smitsom klovsygdomme i Vejen.
  75 af landets klovbeskærere har været på efteruddannelse i Vejen, hvor Videncentret for Landbrug præsenterede den seneste viden om klov-sundhed. Vejen-firmaet KVK Hydra Klov lagde lokaler til efteruddannelsesdagen.
  Inden klovbeskærerne mødtes, havde arrangørerne været en tur forbi det nye kreaturslagteri i Holsted for at hente ben og klove fra døde dyr. Disse klove blev brugt til de praktiske øvelser, hvor der blev drøftet klovbeskæring og undersøgt problemer med klovene.
  - Jeg synes, det blev en rigtig god dag. Deltagerne var meget engagerede og villige til at dele deres erfaringer med hinanden, og jeg er sikker på, alle fik noget med hjem, lyder det fra dyrlæge Pia Nielsen fra kvægsektionen hos Videncentret for Landbrug, der stod for kursusdelen ved arrangementet, mens det praktiske var lagt i hænderne hos KVK Hydra Klov.
  